ملګري ملتونه: چین په شینژیانګ کې د بشري حقونو څخه جدي سرغړونې کړي
ملګرو ملتونو د چهار شنبې په ورځ اګست ۳۱ (وږي نهمه) د چین په شین ژیانګ کې د بشري حقونو د جدي نقض د مواردو یو حیرانونکی راپور خپر وکړ.
متحدو ایالتونو په شينژیانګ کې د ایغوریانو او نورو قومي اقلیتونو په وړاندې د چین اقدامات"نسل وژنه" ګڼلې ده. خو د ملګرو ملتونو پدې ۴۹ صحفه یي راپور کې نسل وژنې ته هیڅ اشاره نده شوې، هغه مهم تور چې د امریکا په ګډون د غربي هیوادونو د قانون جوړونکو له خوا پر چین لګیدلی دی. سینکیانک ملګرو ملتونو په دې راپور کې ویلي چې "احتمالي "اجباري عقیم کول" او د "تیري او ځورونې" په اړه تورونه معتبر ارزول شوي دي." دغه راپور د بیجینګ د سخت مخالفت له امله تر اوسه نه وو خپور شوی او تر چهار شنبې ورځې پورې دا معلومه نه وه چې آیا میرمن باچلیت به یې د خپلې کاري دورې تر پای ته رسیدو مخکې خپور کړي که نه. د ملګرو ملتونو راپور زیاتوي چې د چین حکومت د ترهګرۍ او تندلارې په وړاندې د مبارزې د ستراتیژي ګانو په چوکاټ کې د هغه هیواد په سینکیانک کې د بشري حقونو جدي سرغړونې لیدل شوي دي. د ملګرو ملتونو د بشري حقونو دفتر له چین څخه غوښتي هغه کسان آزاد کړي چې په خپل سر نیول شوي‌ او اوس بندیان دي او د هغو کسانو د ساتلو مخفي ځایونه چې تر اوسه لادرکه دي د هغوی له خپلوانو سره شریک کړي. په دې راپور کې همدارنګه د چین له حکومت څخه په ټول شینژیانګ کې د څو جوماتونو، زیارتونو او هدیرو د ورانیدو د راپورونو په اړه وضاحت غوښتل شوی دی. د بشري حقونو د ملاتړ ډلې وایي‌ دا ډول اقدامات "د ایغوریانو د هویت او د هغوی د ژوند کولو د لارې د له منځه وړولو" په هدف د چین له خوا په سیستماتیک ډول ترسره شوي دي. شیژیانګ چې پکې د قزاقانو او نورو قومي ډلو‌ په ګډون څه باندې ۱۳ میلیونه ایغور مسلمانان ژوند کوي، د چین د پراخیدونکي نفوذ شاهدان دی. کله چې د چین د کمونیست ګوند اردو په ۱۹۴۹ کال کې د یادې سیمې کنټرول ترلاسه کړ، په شینژیانک کې یوازې ۲۰۰ زره چینایانو ژوند کاوه خو په وروستیو کلونو کې په دې سیمه کې د چینایانو شمیر څه باندې نهه میلیونو ته رسیدلی دی.